নিরামিষের দিনে ‘হিট’ পটলের এই পদ

ওয়েব ডেস্ক: বাঙালি ভোজনরসিক (Food Lover)। ভালো-মন্দ খেতে পেলে আর কিছুই চাই না! পাতে নিরামিষ পদ দেখলে নাক সিঁটকালেও, সপ্তাহের এক-আধটা দিন পছন্দের নিরামিষ খাবার রেঁধে দিলে সোনামুখ করে খায় বাঙালি। তালিকায় থাকে বিউলি ডাল পোস্ত বা পনির (Posto and Paneer)। তবে রোজ রোজ কি এইসব পদে মন ভরে? স্বাদে একটু বদল আনতে লোভনীয় খাবার খেতেও তো মন চায়! যাতে নিরামিষের দিনও পালন হয় আবার রসনাদার খাবারও (Tasty Food) পেটে যায়। কিচ্ছু না। বাড়িতে কয়েকটা পটল থাকলেই চটজলদি এই সুস্বাদু নিরামিষ পদ তৈরি করে ফেলতে পারেন। ভাবছেন তো সামান্য পটল দিয়ে কোন সুস্বাদু পদের কথা বলছি? ঝটপট খাতায় রেসিপিটা নোট করে নিন।

কী কী উপকরণ লাগবে?
চাল পটল তৈরি করতে লাগবে কয়েকটা পটল, একটা আলু, একটা টম্যাটো, হলুদ গুঁড়ো, জিরে গুঁড়ো, ধনে গুঁড়ো, লাল লঙ্কার গুঁড়ো, আধ ইঞ্চি আদা, কয়েকটা কাঁচালঙ্কা, গোটা জিরে, গরম মশলার গুঁড়ো, নুন, চিনি, এক কাপ জল, ১/৪ কাপ গোবিন্দভোগ চাল, ঘি, তেজপাতা।

আরও পড়ুন: মাছ তো বটেই! এই নিরামিষ খাবারগুলিতেও ঠাসা ওমেগা-৩ ফ্যাটি অ্যাসিড

পদ্ধতি:
নতুন স্বাদের এই পটলের রেসিপি তৈরি করতে প্রথমে পরিস্কার করে চাল ধুয়ে জল ঝরিয়ে নিতে হবে। অন্যদিকে, টম্যাটো, কাঁচালঙ্কা ও আদা বেটে নিতে হবে। এবার একটা পরিস্কার পাত্রে তেল গরম করে টুকরো করে রাখা আলু ও পটল ভেজে তুলে নিতে হবে। এরপর অন্য একটি পাত্রে ঘি গরম করে জল ঝরানো গোবিন্দভোগ চাল ভেজে তুলে নিতে হবে। এবার ওই একই পাত্রে সর্ষের তেল গরম করে গোটা জিরে ও তেজপাতা ফোড়নে দিতে হবে। এরপর তেলের মধ্যে বেটে রাখা মশলার পেস্ট দিয়ে দিতে হবে। মশলা থেকে কাঁচা গন্ধ বেরিয়ে গেলে ভেজে রাখা আলু ও পটল দিয়ে দিতে হবে। এবার মশলার সঙ্গে সবজি ভাল করে কষিয়ে নিতে হবে। সবজি সিদ্ধ হয়ে আসলে গোবিন্দভোগ চালটা মিশিয়ে দিতে হবে। এবার চাল ও মশলা ভাল করে কষে জল ঢেলে ঢাকা দিয়ে রাখতে হবে। কয়েক মিনিট পর ঢাকা খুলে স্বাদমতো নুন-চিনি মিশিয়ে দিতে হবে। সবশেষে উপর থেকে বেশ খানিকটা ঘি ও গরম মশলা ছড়িয়ে নিতে হবে। ব্যস রেডি চাল পটল! নিরামিষের দিনে এই একটা পদেই জমে যাবে দুপুর।

দেখুন অন্য খবর